b'\n_START_ARTICLE_\nPel\xc4\x97diniai\n_START_SECTION_\nI\xc5\xa1vaizda\n_START_PARAGRAPH_\n\xc5\xa0i\xc5\xb3 pauk\xc5\xa1\xc4\x8di\xc5\xb3 galva gana didel\xc4\x97, veidinis diskas apvalus, snapas trumpas, stiprus, bedantis, da\xc5\xbenai beveik visi\xc5\xa1kai dengiamas plunksn\xc5\xb3. Akys didel\xc4\x97s, nukreiptos \xc4\xaf priek\xc4\xaf, sparnai da\xc5\xbeniausiai ilgi, plat\xc5\xabs. Uodega trumpa, ma\xc5\xbea, kojos vidutinio ilgio arba ilgos, nagai dideli, ilgi, stipriai lenkti, labai a\xc5\xa1tr\xc5\xabs. Vidurinis (III) pir\xc5\xa1tas ilgesnis u\xc5\xbe vidin\xc4\xaf (II). Jaunikliai p\xc5\xabkin\xc4\xaf apdar\xc4\x85 pakei\xc4\x8dia mi\xc5\xa1riu p\xc5\xabk\xc5\xb3-plunksn\xc5\xb3 apdaru, o v\xc4\x97liau i\xc5\xa1auga plunksnos.\n_START_SECTION_\nGyvenamoji aplinka ir gyvenimo b\xc5\xabdas\n_START_PARAGRAPH_\nTikrosios pel\xc4\x97dos pla\xc4\x8diai paplitusios visose zonose, daugiausia gyvena mi\xc5\xa1kuose, ta\xc4\x8diau taip pat ir step\xc4\x97se, dykumose ir netoli \xc5\xbemoni\xc5\xb3 gyvenvie\xc4\x8di\xc5\xb3; didel\xc4\x97 dalis yra naktiniai pl\xc4\x97\xc5\xa1r\xc5\xabnai d\xc4\x97l savo mink\xc5\xa1t\xc5\xb3 plunksn\xc5\xb3 skrendantys labai tyliai, pasi\xc5\xbeymintis geru reg\xc4\x97jimu ir klausa. Akys jautrios dienos \xc5\xa1viesai, d\xc4\x97l to kai kurios r\xc5\xab\xc5\xa1ys dienos metu akis u\xc5\xbemerkia iki pus\xc4\x97s ir daugiau. Pel\xc4\x97dos yra labai judrios, ta\xc4\x8diau \xc5\xbeeme vaik\xc5\xa1to nevikriai. Skrenda palyginti l\xc4\x97tai ir tik tolimesni\xc5\xb3 skryd\xc5\xbei\xc5\xb3 metu pakyla \xc4\xaf didesn\xc4\xaf auk\xc5\xa1t\xc4\xaf.\n_START_SECTION_\nDauginimasis\n_START_PARAGRAPH_\nDeda apvalius, beveik rutulio formos kiau\xc5\xa1inius.'